Source: http://www.etter.hu/aktualitasok
Timestamp: 2019-03-18 18:12:37+00:00

Document:
Tájékozódjon jogi hírekről és egyéb hasznos kérdésekről az Etter Ügyvédi Iroda hírösszeállításában.
- Nézze meg irodánkat a térképen
- Hívja az E-ügyvéd szolgáltatás
- Kérdezzen bátran a fórumon
- Írjon E-mailt
Hírek, változások, események
Kónya: a bírói szerep újragondolására lehet szükség a büntetőperekben
Budapest, 2012. december 2., vasárnap (MTI) - A bírói szerep újragondolásának és egy modellváltásnak a lehetőségét vetette fel a Kúria elnökhelyettese és a Magyar Ügyvédi Kamara elnöke a napokban egy magyar és amerikai büntetőjogászok részvételével tartott szakmai tanácskozáson, Budapesten. A büntetőeljárás reformjának lehetséges útjairól szóló rendezvény felkért előadója Kónya István és Bánáti János volt.
Kónya István, a Kúria elnökhelyettese az MTI érdeklődésére elmondta: álláspontja szerint a büntetőperek hatékonysága érdekében a bírói szerep újragondolása lehet szükséges.
Miközben az Egyesült Államokban heteken belül bíróság elé kerül egy moziban lövöldöző többszörös gyilkos, Magyarországon évekig húzódhatnak a sokkal egyszerűbb megítélésű és kisebb súlyú ügyek is. De nem kell ilyen messzire menni, hiszen Norvégiában a tömeggyilkos Breivik ügye egy év alatt jogerősen lezárult - mondta a több évtizedes büntetőbírói gyakorlattal rendelkező szakember, aki szerint valami "hibádzik" a magyar büntetőeljárással, és ezért nemcsak szabad, de indokolt is körbenézni, hogy a nálunk eredményesebb országokban azt hogy csinálják.
Kónya István kifejtette: a jelenlegi szabályozás olykor ellentmond a büntetőperben a bírótól elvárható független, az ügyre felülről rátekintő, semleges attitűdnek. Ezen változtatni kellene oly módon, hogy valóban a vád és védelem feladata és felelősége legyen a terhelő, illetve mentő bizonyítékok összegyűjtése.
Hozzátette, hogy ehhez nem csupán a bizonyítás, de a hatályon kívül helyezés szabályait is indokolt megváltoztatni. Ugyanis jelenleg az elsőfokú bírák nemcsak az évtizedes megszokásokat követve tartják kézben a perbeli bizonyítást, hanem azért is, mert ha egy ügy nincs lehetőség szerint a legteljesebben körüljárva, akkor a felsőbb bíróságok a hatályos szabályozás alapján megalapozatlanság miatt megsemmisítik a döntést és új eljárásra utasítják az elsőfokú bíróságot. Ez pedig a legsúlyosabb szakmai kritika, ami egy bírót érhet, hivatali megítélését is kedvezőtlenül befolyásolhatja.
Miközben a hatályos büntetőeljárási törvény alapvető rendelkezései félreérthetetlenül rögzítik, hogy "a büntetőeljárásban a vád, a védelem és az ítélkezés egymástól elkülönül", továbbá, hogy "a vád bizonyítása a vádlót terheli", s "a bíróság feladata az igazszolgáltatás", addig a törvény bizonyítási és felülbírálati szabályai a felderítetlenségért való felelősséget és következményeit a bíróra hárítják - mondta a szakember.
Úgy véli, a jelenlegi büntetőeljárási törvény további "kozmetikázása" helyett annak koncepcionális megújítása lehet célravezető, ezért az elnökhelyettes támogatja az Országos Bírósági Hivatal elnökének e tárgyban kifejtett erőfeszítéseit, és örömmel merít minden olyan külföldi példából, amely forrása lehet egy bíróbarát, a társadalom elvárásait és a szakma követelményeit hatékonyabban szolgáló, korszerű perrend megalkotásának. Ehhez komoly segítséget nyújthat a Kúria büntető kollégiumában működő joggyakorlat-elemző csoport, amely a hatályon kívül helyezéseket vizsgálja.
Kónya István hozzátette, hogy jövőre létrejöhet a büntetőeljárás megújítását segítő joggyakorlat-elemző csoport.
Bánáti János, a Magyar Ügyvédi Kamara elnöke az MTI érdeklődésére leszögezte: modellváltásra van szükség a magyar büntetőeljárásban, mert a jelenlegi senkinek se jó.
Kifejtette: a bíráknak a bizonyításban rendkívül aktívan kell részt venniük, ami olykor kétségessé teheti a bírói pozíciótól elválaszthatatlan pártatlanságot. Ugyanakkor az eljárás alá vont személyeknek nem egyszer azzal kell szembesülniük, hogy a más jogállamokban az ő érdekeiket szolgálójogintézmények kifejezetten "visszafelé sülnek el". Példa erre a tárgyaláshoz való jog, amelynek eredeti értelme az, hogy aki vitatja az ellene emelt vádat, az bíró előtt egy bonyolult, költséges eljárásban kísérelhesse meg bizonyítani ártatlanságát. Ez azonban a magyar eljárásban gyakorlatilag kötelezettség, holott a vádlottak jelentős részének nem ez az érdeke, hanem hogy minél gyorsabban és fájdalommentesebben legyenek túl az ügyön.
Hozzátette, ebből a szempontból is tanulságos, hogy az Egyesült Államokban a büntetőügyeknek kevesebb mint 10 százaléka kerül esküdtszéki tárgyalásra, a veszélyes bűnözők súlyos cselekményei. Ám az ügyek tíz- és százezreiben olyan közlekedési vagy kisebb súlyú, vagyon elleni bűncselekményt, okirat-hamisítást kell érdemének megfelelően elintézni, amelyet sem súlya, sem bonyolultsága miatt nem indokolt bírósági útra terelni, ha a vád és a védelem képviselői meg tudnak egyezni az ügy mindkét fél számára elfogadható lezárásában, amit egyébként bírónak kell jóváhagynia. Ez az érdeke az "ügyekben fuldokló" bíróságnak, a botlásától minél hamarabb szabadulni igyekvő, nem kifejezetten bűnöző típusú elkövetőnek és nem utolsósorban az adófizetőknek - mondta a szakember.
A cikk tovább olvasható a www.mti.hu weblapon.
MTI 2012. december 2., vasárnap 11:02
Budapest, 2012. december 3., hétfő (MTI) - Eltérő jogi védelemben részesülnek a július óta hatályos új Munka törvénykönyvében (Mt.) azok a munkavállalók, akiknek a munkáltatója egy gazdasági egység átruházása folytán változik meg, és azok, akiknél például két társaság összeolvadása miatt állt be munkáltatói jogutódlás. Az új gyakorlat az uniós irányelveknek csak részben felel meg, amely akár Magyarország kötelezettségszegési eljárásban történő elmarasztalásához is vezethet - hívja fel a figyelmet MTI-hez eljuttatott közleményében a Deloitte.
MTI 2012. december 3., hétfő 4:52
Megszökött egy elítélt a márianosztrai börtön külső munkahelyéről
Budapest, 2012. november 27., kedd (MTI) - Megszökött egy rablás miatt elítélt férfi hétfő este a Márianosztrai Fegyház és Börtön egyik külső munkahelyről - közölte a Büntetés-végrehajtás Országos Parancsnokságának (BVOP) sajtóirodája kedd reggel az MTI-vel.
A Komárom-Esztergom Megyei Rendőr-főkapitányság tájékoztatása szerint a szökött rab neve Lázár György, 30 éves tatai lakos. Egy dorogi, elítélteket is foglalkoztató üzemből szökött meg hétfőn este hét és nyolc óra között, eddig ismeretlen módszerrel. A rendőrség nagy erőkkel keresi az elítéltet és országos elfogatóparancsot bocsátott ki ellene.
A (BVOP) sajtóirodájának információi szerint az először elítélt férfi fogva tartása alatt nyolcszor részesült jutalomban jó munkavégzése miatt, fenyítést pedig egyszer sem szabtak ki rá.
MTI 2012. november 27., kedd 11:49
Rendőrökre támadtak Hatvanban - Már hat ember van előzetes letartóztatásban
Eger, 2012. november 26., hétfő (MTI) - Az eljáró bíróság már hat embert helyezett előzetes letartóztatásba azt követően, hogy múlt csütörtökön rendőrök és egy mintegy negyven fős csoport összecsapott Hatvanban - tájékoztatta a Heves Megyei Rendőr-főkapitányság sajtószóvivője hétfőn az MTI-t.
Egy férfit hivatalos személy elleni erőszakkal gyanúsítanak, öt ember ellen pedig csoportosan elkövetett garázdaság a vád - közölte Soltész Bálint.
A főkapitányság pénteken azt közölte: hat embert vettek őrizetbe azok közül, akik csütörtökön a hatvani rendőrkapitányság előtt randalíroztak.
A további eljárást a csoportos garázdaság ügyében a hatvani rendőrkapitányság, a hivatalos személy elleni erőszak miatt pedig az Egri Nyomozó Ügyészség folytatja le - tették hozzá.
Soltész Bálint az MTI-nek korábban azt mondta: a mintegy 40 fős csoport azután gyűlt össze a kapitányság előtt, hogy a rendőrök kábítószerrel való visszaélés gyanúja miatt előállítottak tizenkét embert.
A Társaság a Szabadságjogokért (TASZ) azt várja az ügyészségtől, hogy kezdeményezzen vizsgálatot a múlt héten csütörtökön Hatvanban történtek ügyében - olvasható a jogvédő szervezet hétfői közleményében. A TASZ a Független Rendészeti Panasztestület eljárását is kezdeményezi az alapjogsértő rendőri intézkedés megállapítására.
Dénes Balázs, a TASZ elnöke szombaton arról tájékoztatta az MTI-t, hogy feljelentést tesznek, mert meglátásuk szerint a csoportos garázdaság felszámolása ürügyén indokolatlanul bántalmaztak a rendőrök gyanúsítottakat, illetve vétlen járókelőket.
Dénes Balázs felidézte, hogy tudomásuk szerint egy, a rendőrök által megvert fiú miatt tört ki botrány a hatvani rendőrség előtt, majd az eset információik szerint sorozatos rendőrattakokba torkollt, amelyek során nőket, gyerekeket és idős embereket vertek meg a rendőrök. Állításaikat több sértetti és tanúvallomással is igazolni tudják, illetve a sértetteken szemmel láthatóak a bántalmazás nyomai - mondta a jogvédő.
A rendőrség szerint viszont "valótlan állítások, csúsztatások, szándékos ferdítések, hangulatkeltés" szerepel a TASZ tájékoztatásában.
MTI 2012. november 26., hétfő 19:20
Folytatódik az új Ptk. tárgyalása
Budapest, 2012. november 21., szerda (MTI) - A jövőre életbe lépő új polgári törvénykönyv (Ptk.) általános vitájának lezárásával folytatja munkáját az Országgyűlés e heti háromnapos ülésének végén. A Ház ma másik napirendi pontként a Bethlen Gábor Alapot érintő módosításokat tárgyalja.
MTI 2012. november 21., szerda 2:22
Pécs, 2012. november 18., vasárnap (MTI) - Előzetes letartóztatásba helyezte a Pécsi Városi Bíróság vasárnap azt a férfit, aki megölte az anyját a baranyai megyeszékhelyen.
Szentirmai Ágnes, a gyanúsított védője azt közölte: védence tagadja, hogy megölte volna az anyját.
A mentők pénteken értesítették a rendőrséget arról, hogy Pécsen, a Makár-tető dűlő egyik házában holtan találtak egy 71 éves asszonyt. A helyszíni szemle adatai és az elsős orvos szakértői vélemény szerint a nő bántalmazás következtében halt meg.
A cikk tovább olvasható a www.mti.hu weboldalon.
MTI 2012. november 18., vasárnap 10:19
Budapest, 2012. november 13., kedd (MTI) - A Társaság a Szabadjogokért (TASZ) civil jogvédő szervezet szerint az Alkotmánybíróság (Ab) hétfői határozatának eredményeképpen meg kell szüntetni a megbírságolt hajléktalanok ellen folyó eljárásokat.
Az Ab kedden ismertetett határozatában alaptörvény-ellenesnek nyilvánította, és megsemmisítette a szabálysértési törvénynek azt a rendelkezését, amely szabálysértéssé minősítette a közterület életvitelszerű lakhatásra használatát. A testület megsemmisítette azokat a törvényi rendelkezéseket is, amelyek rendeletalkotási felhatalmazást adtak az önkormányzatoknak pénzbírsággal sújtható közösségellenes magatartások meghatározására, valamint a tulajdon elvonására lehetőséget adó elkobzás alkalmazására.
Dénes Balázs, a TASZ elnöke az MTI-hez kedden eljuttatott közleményében azt írta: a szervezet régóta hangoztatja, hogy az eddigi szabályozás súlyosan sértette az emberi méltósághoz és szabadsághoz való jogot, kriminalizálta a szegénységet, valamint ellentétes volt a jogbiztonság követelményével, ezért üdvözlik az Ab döntését. Kiemelte, hogy azokat a folyamatban lévő eljárásokat, amelyek nyomán a most megsemmisített rendelkezések szerint bírsággal sújtják a hajléktalanokat, meg kell szüntetni.
Az Alkotmánybíróságról szóló törvényből a civil szervezet elnöke szerint az következik, hogy az Ab akkor járt volna el helyesen, ha elrendeli a már befejezett szabálysértési eljárások felülvizsgálatát. Így lehetőség nyílt volna arra, hogy hazai fórumon - perújítás keretei között - orvosolják az alapjogsérelmet - közölte Dénes Balázs...
MTI 2012. november 13., kedd 20:33
A tájékoztatás szerint a pesterzsébeti Dobos utca egyik családi házának udvarán késő este találtak egy holttestet. A helyszíni szemlén megállapították, hogy a nő bűncselekmény áldozata lett.
MTI 2012. november 12., hétfő 5:49
Kaposvár, 2012. november 6., kedd (MTI) - Szombat délután Kaposváron, a Keleti temetőben vesznek végső búcsút Szita Bencétől, a múlt hétfőn eltűnt, majd szombaton holtan megtalált 11 éves felsőmocsoládi kisfiútól.
Puskás Béla, a Somogy Temetkezési Kft. ügyvezető igazgatója az MTI-nek kedd este azt is elmondta, mivel a kisfiú családja arról tájékoztatta őket, hogy nagyon sokan jelezték részvételi szándékukat, arra kérték a rendőrséget, hogy legyenek a segítségükre a forgalomirányításban. Hozzátette: a temető parkolójában száz autónak tudnak helyet biztosítani. A sírkertbe három bejáraton is be lehet majd menni.
Az ügyvezető szerint legkevesebb ezren vesznek majd részt a temetésen, ezért minden kollégája ott lesz, hogy segítsen.
P. Erika először tagadta a bűncselekmény elkövetését, kedden azonban (...)
MTI 2012. november 6., kedd 19:57
Budapest, 2012. október 28., vasárnap (MTI) - Új jogszabály készül a Magyar Vöröskereszt működéséről. A törvénytervezetet szombaton tette közzé az Emberi Erőforrások Minisztériuma (Emmi) a kormányzati honlapon, megkezdve a társadalmi vitát az előterjesztésről, amely kiemelt jogi státust biztosítana a szervezetnek.
Az Emmi az MTI-hez vasárnap eljuttatott közleményében azt írta, a kormány a Magyar Vöröskereszt kezdeményezésére - elismerve a humanitárius jog fontosságát, valamint a szervezet hosszú ideje folytatott kiemelkedő tevékenységét - új törvénnyel szabályozza a Magyar Vöröskereszt működési környezetét.
A tárca szerint az eddigi, csaknem húsz éve hatályos törvény felülvizsgálata időszerű volt, mert a mára elavulttá vált szabályozás nincs tekintettel a megalkotása óta eltelt időszak során bekövetkezett történeti, társadalmi, gazdasági és jogi változásokra.
A törvénytervezet a nemzetközi jogban vállalt állami kötelezettségeknek megfelelően - követve a szervezetre vonatkozó nemzetközi ajánlásokat - köztestületi formában kiemelt jogi státust biztosít a Magyar Vöröskeresztnek - olvasható az Emmi közleményében.
MTI 2012. október 28., vasárnap 13:07
Nyíregyháza, 2012. október 24., szerda (MTI) - Megkezdődött szerdán a Nyíregyházi Törvényszéken annak a nyíregyházi asszonynak a büntetőpere, aki a vád szerint tavaly novemberben az otthonában megfojtotta kétéves kislányát, majd önmagával is végezni próbált.
Bálint Tibor tanácsvezető bíró erkölcsi okra hivatkozva zárt tárgyalást rendelt el, így azon a sajtó képviselői nem lehettek jelen.
A 37 éves asszonyt 14. életévét be nem töltött személy ellen elkövetett emberölés bűntettével vádolja a megyei főügyészség.
A tárgyaláson ismertetett vádirat szerint a kislány a terhesség 30. hetében, 2009 januárjában született meg. A gyermek a születése után három hónapig kórházi kezelésre, gondozásra szorult egészségi problémái miatt. Az orvosok később megállapították, hogy a kislány autoimmun betegségben szenved, illetve a testsúlya sem volt kielégítő. A gyermek betegsége az asszonyból depressziót váltott ki. A nő kilátástalannak vélte az élethelyzetét, ezért elhatározta, hogy megöli magát és gyermekét.
MTI 2012. október 24., szerda 10:30
Nyíregyháza, 2012. október 24., szerda (MTI) - Négy betörőt fogott el egy rendőrségi nyomkövető kutya Gávavencsellőn - közölte a Szabolcs-Szatmár-Bereg Megyei Rendőr-főkapitányság szóvivője szerdán az MTI-vel.
Fedor Rita elmondta: a Henrik nevű németjuhász az egyik házban elkövetett betörés után eredt az elkövetők nyomába, és meg is találta a gyanúsítottakat, két 22 éves és két 17 éves helyi, illetve paszabi lakost, akik ellen a rendőrség büntetőeljárást indított.
A négy férfi hétfőn éjjel tört be egy gávavencsellői házba, ahol különböző élelmiszereket, szeszes italokat csomagoltak össze, hogy azokat ellopják. A tulajdonos megzavarta őket, így elmenekültek a helyszínről, ahonnan magukkal vittek egy mobiltelefont, annak töltőjét, illetve a ház gazdájának iratait.
A rendőrök a betörők felkutatásához alkalmazták a nyomkövető kutyát.
MTI 2012. október 24., szerda 11:46
Az autópálya-kezelő elnézést kér egy téves pótdíjfizetési felszólítás miatt
Budapest, 2012. október 3., szerda (MTI) - Visszavonja a pótdíjfizetési felszólítást és elnézést kér az Állami Autópálya Kezelő Zrt. (ÁAK) attól a gépjármű-tulajdonostól, akinek az esetében bebizonyosodott, hogy tévesen vetettek ki pótdíjat - közölte a társaság szerdán az MTI-vel. Az autós előzőleg panaszával az ombudsmanhoz fordult.
MTI 2012. október 3., szerda 17:19
Budapest, 2012. október 1., hétfő (MTI) - Részben megváltoztatta a jogerős ítéletet a Cozma-ügyben hétfőn a Kúria, és Sztojka Iván harmadrendű vádlott büntetését 8 évről 13 évre súlyosbította, mivel a férfi bűnsegédként részt vett Marian Cozma megölésében. Az első- és a másodrendű vádlott jogerősen kiszabott 18-18 éves szabadságvesztését helybenhagyta a legfelsőbb bírói fórum.
MTI 2012. október 1., hétfő 14:41
Kiraboltak egy ékszerüzletet és zálogházat Siófokon - FRISSÍTETT - (Új: a videó)
Siófok, 2012. szeptember 29., szombat (MTI) - Különféle tárgyakkal felszerelkezett rablók fosztották ki a siófoki buszpályaudvar melletti üzletet szombat reggel fél kilenc körül, a rablók az alkalmazottakat megfenyegetve nagy mennyiségű aranyékszert zsákmányoltak, majd gépkocsival távoztak - közölte Karsay Kornél, a Somogy Megye Rendőr-főkapitányság sajtófelelőse az MTI-vel.
Az ügyben a Somogy megyei Rendőr-főkapitányság bűnügyi osztálya, valamint a Siófoki Rendőrkapitányság indított nyomozást, az elkövetők folyamatban lévő kézrekerítéséhez a szomszédos megyék is segítséget nyújtanak - tette hozzá a sajtófelelős.
Elmondta azt is, hogy a rablásról értékes információkat kapott a rendőrség a szemtanúktól, köztük egy pihenőidejét töltő buszsofőrtől, akinek sikerült videofelvételt is készítenie mobilkészüléke segítségével a történtekről.
MTI 2012. szeptember 29., szombat 17:55
Vajdaságban fogták el a kimenője közben megszökött elítéltet - FRISSÍTETT (új: átadták a férfit)
Szeged, 2012. szeptember 30., vasárnap (MTI) – Átadták a szerb hatóságok vasárnap este a magyar rendőrségnek azt a férfit, aki néhány órás szombati kimenője után nem tért vissza a börtönbe – közölte a Csongrád Megyei Rendőr-főkapitányság szóvivője az MTI-vel. Az intézet parancsnoka vizsgálatot indított az eset körülményeinek feltárására.
Szenti Szabolcs elmondta, a gyilkosság miatt börtönbüntetését töltő 47 esztendős Bakony Róbertet a Szegedi Rendőrkapitányságra szállítják, ahol fogolyszökés vétségének megalapozott gyanúja miatt kihallgatják. A férfit ezt követően átadják a Szegedi Fegyház és Börtönnek, ahol folytatja jogerős szabadságvesztésének letöltését – közölte a szóvivő.
A százados korábban közölte, a férfit a vajdasági Topolyán (Backa Topola), élettársa lakásán találták meg a Szabadkai Rendőrségi Igazgatóság munkatársai.
A Büntetés-végrehajtás Országos Parancsnoksága (BVOP) délután közleményben tudatta, hogy a férfi a Szegedi Fegyház és Börtön nagyfai objektumát jutalomból engedélyezett, csoportos kimaradásra hagyhatta el. Amikor az elítélt határidőre nem tért vissza, az intézet parancsnoka fogolyszökés vétsége miatt azonnal feljelentést tett.
MTI 2012. szeptember 30., vasárnap 18:49
Budapest, 2012. szeptember 25., kedd (MTI) - Véget értek az ügyészi és ügyvédi felszólalások a Cozma-ügyben a Kúrián kedd délben, döntés jövő hétfőn várható.
A Marian Cozma veszprémi és román válogatott kézilabdázó három és fél évvel ezelőtti megölése és két játékostársa megsebesítése ügyében zajló felülvizsgálati eljárásban a Legfőbb Ügyészség a Győri Ítélőtábla azon jogerős döntésének hatályon kívül helyezését kérte, amelyben az első fokon kiszabott két életfogytiglani és egy 18 éves szabadságvesztés-büntetést 20-20, illetve 18 évre enyhítették.
A védelem az ügyészség indítványának elutasítását és a jogerős ítélet fenntartását kérte, de volt olyan ügyvéd, aki még az enyhítés lehetőségét is felvetette. Többen is hangsúlyozták a felhergelt közvélemény, a felkorbácsolt indulatok eljárásból történő kirekesztésének fontosságát, és azt is, hogy a jogállami eljárás, a törvény előtti egyenlőség elve mindenkire vonatkozik.
Az első fokon eljáró Veszprém Megyei Bíróság lényegében úgy ítélte meg, hogy a három fővádlott, Raffael Sándor, Németh Győző és Sztojka Iván közös akarattal és szándékkal követte el a szíven döfött Marian Cozma sérelmére az emberölést, valamint játékostársa, a vesén szúrt, életveszélyesen megsebesített horvát Ivan Pesic sérelmére az emberölés kísérletét, ezért mindhármukat minősített, több emberen elkövetett emberölés kísérletében mondta ki bűnösnek. A Cozmát megölő Raffaelt és a Pesicet megszúró Némethet nem jogerősen életfogytiglanra ítélte azzal, hogy leghamarabb 30 év múlva bocsáthatók szabadlábra, Sztojka pedig 18 évet kapott az élet elleni cselekményért. Továbbá mindhármukat bűnösnek mondták ki többrendbeli, életveszélyt okozó testi sértés, illetve annak kísérlete miatt is.
A másodfokú bíróság ugyanakkor azt állapította meg, hogy nem történt több emberen elkövetett emberölés kísérlete, mert a három vádlott közti akarategység csupán az életveszélyt okozó testi sértések vonatkozásában valósult meg. A Cozma és a Pesic sérelmére elkövetett emberölést, illetve annak kísérletét Raffael és Németh mindenki mástól függetlenül, egymás cselekményéről nem is tudva, "rögtönös indulattal" követte el, szó sem volt arról, hogy ölési szándékát bárkivel is összehangolta volna. Ennek az enyhébb minősítésnek az alapján legfeljebb 20 éves szabadságvesztés szabható ki, és 18-18 évet kapott jogerősen Raffael meg Németh, harmadik társuk, Sztojka pedig a minősített testi sértések miatt 8 évet.
Az alapvető jogi kérdés tehát az, hogy a veszprémi lokálban kitört verekedés során a három vádlott egységes szándékkal tört-e több ember életére, ahogy azt az elsőfokú ítélet állítja, vagy a tábla döntése a helyes, amely szerint az egységes akarat csupán a testi sértésig tartott, és amikor a háromból két vádlott ölt, illetve életveszélyesen megsebesített egy-egy embert, akkor ezt nem a másik két társával összehangoltan, egységes szándékkal tette.
A tényállás tartalmazza, hogy a három vádlott és társai kifejezetten provokatív szándékkal mentek a szórakozóhelyre, ahol támadóan léptek fel, belekötöttek a vendégekbe, és összetűzésbe keveredtek a sértettekkel is. A vádbeli események rendkívül gyorsan, a lokálban és a lokál előtt az utcán is egy-egy percig tartottak. Ezalatt Cozmát kétszer, Pesicet egyszer szúrták meg, egy harmadik kézilabdázót fejbe rúgtak, továbbá számtalan ütés, rúgás záporozott a sértettekre, akik igyekeztek védekezni, illetve bizonyos mértékig viszonozni a támadást.
A keddi tárgyaláson az ügyész azzal érvelt a tábla ítéletének hatályon kívül helyezése mellett, hogy a vádlottak emberöléssel kapcsolatos szándékegysége megállapítható, de ítéletszerkesztési hibák miatt a tényállás, illetve az indoklás korrekciói csak egy megismételt másodfokú eljárásban végezhetők el. Továbbá a vádhatóság szerint a jogerős ítélet minősítései törvénysértők, és ennek következtében a kiszabott büntetések is törvénysértően enyhék.
MTI 2012. szeptember 25., kedd 15:11
Budapest, 2012. szeptember 25., kedd (MTI) - Magyar Róbert a "fekete sereg" nevű bűnszervezet vezetője szerint a most V. László ügyében meggyanúsított rendőrök intézték el, hogy ügyét ennyire "felfújják", s az maffiaügy legyen. A HírTV kedd esti Riasztás című műsorában a jogerősen tényleges életfogytiglani fegyházbüntetésre ítélt férfi azt mondta: nem vezetője semmilyen bűnszervezetnek, arról van szó, hogy "valakinek az érdekeltségét rontotta".
Az interjúban Magyar Róbert úgy fogalmazott: "ártatlan vagyok". Azt mondta: soha nem adott olyan megbízást, hogy valakit megöljenek, nem vezetője a "fekete seregnek". Szerinte a prostitúcióról, illetve a védelmi pénzek szedéséről szóló vádakat is csak azért hozták fel, hogy maffiaügyet kreáljanak, s mint mondta: "nincs olyan tanú", aki ezeket igazolni tudná.
MTI 2012. szeptember 25., kedd 21:47
Szeged, 2012. szeptember 19., szerda (MTI) – Összesen 121 kilogramm marihuánát találtak a pénzügyőrök egy belépésre jelentkező kamionban a röszkei határátkelőhelyen, a 250 millió forint értékű drogot a teherautó ponyvamerevítő deszkáiban rejtették el – tájékoztatta a Nemzeti Adó- és Vámhivatal (NAV) szerdán az MTI-t.
A pénzügyőrök a járművet félreállították, felnyitották, és észrevették, hogy a deszkák közül néhány teljesen új - a profi asztalos munka eredményeként hasonlít az eredetihez, de annál némileg vastagabb. A kábítószer keresésére kiképzett kutya drogot jelzett, ezért a különös deszkákat a pénzügyőrök szétvágták – közölte az őrnagy.
MTI 2012. szeptember 19., szerda 8:54
Bánáti: szükség lenne új büntetőeljárási kódexre, de most nem időszerű
Budapest, 2012. szeptember 16., vasárnap(MTI) - Szükség van új büntetőeljárási törvényre (Be.), de megalkotása csak szakmailag megalapozott kodifikáció után, az új büntető törvénykönyv (Btk.) jövő nyári hatálybalépését követő tapasztalatok ismeretében lehet időszerű - mondta Bánáti János, a Magyar Ügyvédi Kamara elnöke, büntetőjogász az MTI-nek.
A kormány jogalkotási terve szerint az év vége felé kerülhetnek a parlament elé a jövő nyáron életbe lépő új Btk.-val kapcsolatos módosító javaslatok, köztük a Be. módosítása.
Kónya István, a Kúria elnökhelyettese a napokban egy szakmai fórumon jelezte, hogy a sokszor módosított perrendtartás szemléleti és koncepcionális megújítására van szükség, ami csak egy teljesen új törvényben képzelhető el. A Be.-módosításra vonatkozó javaslatokat néhány héten belül eljuttatja az Országos Bírósági Hivatal a Közigazgatási és Igazságügyi Minisztériumhoz.
Bánáti János ezzel kapcsolatban az MTI-nek kifejtette: az új Btk.-hoz kapcsolódva nyilvánvalóan szükség van az eljárási törvény technikai jellegű módosítására. Ha az ügyvédi kamarát erről megkérdeznék - ami eddig nem történt meg - akkor vélhetően felvetné, hogy gondolják újra a tanúsegítő ügyvéd szabályozásának módosításait, vagy azt, hogy az ügyvédjelöltek legalább az elsőfokú eljárásokban helyettesíthessék az ügyvédeket a törvényszékeken.
Ez azért lenne fontos, mert a jelenlegi gyakorlatban a valamilyen okból távol maradó ügyvéd helyett akár a bíróság folyosójáról is beültethető a tárgyalóba egy arra járó jogi képviselő, ennél azonban sokkal jobb lenne, ha az eljáró ügyvéd mellett tevékenykedő, az ügyet jól ismerő jelölt képviselhetné a vádlottat ezekben az esetekben - tette hozzá a szakember.
Bánáti János szerint indokolt egy új eljárási törvény megalkotása is, mert a jelenlegi olyan sok, alapértékeket is érintő változáson esett át, hogy kaotikus, célját, irányát vesztett jogszabállyá vált. Az új Be. megalkotása azonban csak az egész büntetőjogász szakma bevonásával, bírák, ügyészek, ügyvédek és az egyetemi, tudományos szféra képviselőinek együttműködésében képzelhető el.
"Kellő időt kell hagyni a megfontolt jogszabály-előkészítésre, mindenképpen indokolt lenne a jövő nyáron életbe lépő új Btk. alkalmazásának tapasztalatait is felhasználni, ellenkező esetben csak tovább növelnénk a káoszt a magyar jogrendszerben" - mondta a kamarai vezető.
Amíg a szakszerű, nyugodt kodifikáció előfeltételei hiányoznak, kár is olyan, egyébként fontos koncepcionális kérdésekről beszélni, mint hogy miért folytatják le kétszer a magyar büntetőeljárásban a teljes bizonyítást, előbb a nyomozás során, majd pedig a bíróságon, vagy hogy mennyiben tekinthető pártatlannak a bíró, aki az általa eldöntendő üggyel kapcsolatban maga folytatja le a bizonyítást, maga fogalmazza meg a kérdéseket a vádlotthoz, ahelyett, hogy az ügyész és az ügyvéd vívna meg előtte a vádlott bűnösségének kérdésében - fejtette ki a szakember.
Bánáti János elmondta: a rendszerváltást követő időszakban egyértelműen az igazságügyi tárca volt a jogszabály-előkészítés gazdája, a nagyobb eljárási és anyagi jogi kódexek megalkotását pedig kodifikációs bizottságokban éveken át tartó szakmai egyeztetés előzte meg. Az utolsó példa erre a polgári törvénykönyv (Ptk.), amely várhatóan ősszel kerül a parlament elé. A nyáron megszavazott új Btk.-nál csak a kodifikáció utolsó szakaszába kapcsolódhattak be a bírák, ügyészek és ügyvédek, amikor a koncepcionális kérdések már eldőltek.
Ennél is nagyobb baj, hogy az utóbbi években több nagy jelentőségű törvénymódosítás egyéni képviselői indítvány formájában került a parlament elé, amit nem előzött meg az a minimális szakmai egyeztetés sem, amely a szaktárcából induló jogalkotást kíséri, így jelentősen nőtt a tévedés, hibázás lehetősége. Példa erre a tanúsegítő ügyvéd jogintézménye, mely eredetileg "csak" a kiemelt ügyekkel kapcsolatban szűnt volna meg, majd egy képviselői módosító indítvány alapján már a nyomozás egészéből "száműzték", így csupán az eljárás bírósági szakaszában vehető igénybe, holott erre éppen a nyomozási szakaszban lenne igazán szükség - mondta a szakember.
"Elkeserítő az a szemlélet, amely ebből a módosításból árad: félelem a jogállami garanciáktól, kontrollmechanizmusoktól. Ez teljes mértékben ellentétes az európai szemlélettel, mi több, egy közelmúltban elfogadott uniós szabállyal is, amelyet a magyar jogrendbe is rövidesen be kell illeszteni" - jegyezte meg a kamarai vezető.
MTI 2012. szeptember 16., vasárnap 11:01
Szeged, 2012. szeptember 11., kedd (MTI) – Magyarokból és szerbekből álló embercsempész bűnszervezetet számolt fel a rendőrség; a csoport legalább 85 embert jutatott át Ausztriába – tájékoztatta a Csongrád Megyei Rendőr-főkapitányság szóvivője kedden az MTI-t.
Szenti Szabolcs elmondta, március közepén egy kisteherautóban 25 afgán és koszovói állampolgárt találtak a rendőrök Szeged-Szőregen. Akkor elfogtak két magyar férfit is, akik a csoportot Ausztriába szerették volna eljuttatni.
Az igazságügyi műszaki szakértő megállapította, hogy a kisteherautóba bezsúfolt több mint kéttucatnyi embernek nem jutott elegendő levegő, így a határsértők rövid időn belül rosszul lettek volna.
A kiterjedt nyomozás eredményeként a rendőrök rövid időn belül elfogtak még hat magyar és egy szerbiai állampolgárt, akik megalapozottan gyanúsíthatók azzal, hogy az embercsempész-hálózat tagjaként tevékenykedtek – közölte a százados.
A nyomozók gyanúja szerint a bűnszervezet szerb szállal is rendelkezett, ezért még négy szerbiai állampolgárral szemben bocsátottak ki elfogatóparancsot. A csoport két másik feltételezett tagját pedig Ausztriában fogták el – tette hozzá a szóvivő.
MTI 2012. szeptember 11., kedd 8:39
Tatabánya, 2012. szeptember 7., péntek (MTI) - Kézigránátot talált egy iskola gondnoka Dorogon - tájékoztatta a Komárom-Esztergom Megyei Rendőr-főkapitányság sajtóreferense pénteken az MTI-vel.
Léber Gabriella közölte: a gondnok egy rozsdás kézigránátot tett a dorogi rendőrkapitányság ügyeletese elé csütörtök délután, és elmondta, hogy az illemhely öblítőtartályának javítása közben találta meg.
MTI 2012. szeptember 7., péntek 9:18
Pécs, 2012. szeptember 5., szerda (MTI) - Előzetes letartóztatásba helyezte a Pécsi Városi Bíróság szerdán azt a nőt, akinek újszülöttjét egynapos keresés után holtan találták meg augusztusban Pécsen.
MTI 2012. szeptember 5., szerda 13:50
Szeged, 2012. szeptember 5., szerda (MTI) - Harminckét illegális migránst fogtak el a rendőrök szerda reggeltől kora délutánig Csongrád megye déli részén, helyi lakosok jelzései alapján - tájékoztatta a megyei rendőr-főkapitányság szóvivője az MTI-t.
Szenti Szabolcs elmondta, először Bordányban szállítottak le három koszovói állampolgárt egy távolsági autóbuszról a rendőrök. Közöttük egy férfi már korábban is próbálkozott illegálisan a schengeni övezetbe jutni, ezért vele szemben büntető-, társai ellen idegenrendészeti eljárás indult.
Nem sokkal később a járőrök Röszke külterületén igazoltattak hat embert. A gyanúsan mozgó csoportra egy állampolgár hívta fel a rendőrség figyelmét. Kiderült, valamennyien afgán állampolgárok, akik fiatalkorúnak vallják magukat. Az életkorukat orvos állapítja majd meg - tudatta a százados.
A cikk tovább olvasható a www.mti.hu honlapon.
MTI 2012. szeptember 5., szerda 15:42
Budapest, 2012. augusztus 2., vasárnap (MTI) - Az új büntető törvénykönyvet (Btk.) és az azt feldolgozó, négy jogi kar összefogásában készült kétkötetes szakkönyvet bemutató konferenciát rendez a HVG-ORAC Kiadó Budapesten kedden, hogy segítse a jogászokat a jövő nyáron hatályba lépő kódex alkalmazásában - közölték a szervezők az MTI-vel.
A két hónapja elfogadott új Btk. az 1878-as Csemegi-kódex, továbbá az 1961-es és az 1978-as törvény után az újkori Magyarország negyedik büntető törvénykönyve, amely egyéves felkészülési időt követően 2013. július 1-jén lép hatályba.
A jogászság felkészülését segítő kiadványok és programok sorában az egyik legelső a HVG-ORAC Kiadónál szeptemberben megjelenő Büntetőjog I-II. című kiadvány. Ebben Belovics Ervin, a Pázmány Péter Katolikus Egyetem, Nagy Ferenc, a Szegedi Tudományegyetem, Tóth Mihály, a Pécsi Tudományegyetem, Busch Béla, az Eötvös Loránd Tudományegyetem jelenlegi tanszékvezetője és elődje, Gellér Balázs eddig példa nélküli módon közös munkában dolgozta fel a Btk. általános részét - amely többek között a bűnösség, a büntethetőségi akadályok vagy a szankciórendszer egyes kérdéseit szabályozza -, valamint az egyes tényállásokat tartalmazó, jelentősen megújult és kiegészült különös részt. A kiadvány a jövőre életbe lépő új törvénykönyvbe foglalt tételes jogot az elméleti alapoktól, alkotmányos elvektől és történeti előzményektől a hazai és nemzetközi jogirodalom fontosabb megállapításain keresztül egészen az élő joggyakorlatig minden fontosabb szempontból feldolgozza - közölte a kiadó.
A keddi konferencián Györgyi Kálmán volt legfőbb ügyész az új Btk. kodifikációjának csaknem egy évtizedes történetéről, Belovics Ervin, a legfőbb ügyész helyettese a büntethetőségi akadályokról, köztük a jogos védelemről, Nagy Ferenc és Tóth Mihály pedig a büntetési rendszer változásairól tart előadást.
A HVG-ORAC annak érdekében, hogy segítse a büntetőjogot alkalmazó szakemberek felkészülését a jövő nyári hatálybalépésre, ujbtk.hu elnevezéssel internetes oldalt indított, ahol elérhető az új Btk. szövege, továbbá az idén nyáron elindult Büntetőjogi Szemle, valamint a Büntetőjogi Kodifikáció 2001 és 2008 közötti számai. A kiadó célja, hogy a jogászság körében szakmai vita bontakozzon ki az új büntetőjogi szabályozással kapcsolatosan, ezért az olvasók valamennyi cikkhez véleményt írhatnak.
MTI 2012. szeptember 2., vasárnap 10:10
Budapest, 2012. szeptember 2., vasárnap (MTI) - Az alapvető jogok biztosa szerint az érettségire készülő, de a megváltozott keretszámok miatt a felsőoktatásból kiszoruló fiatalok számára nem voltak, és ma sincsenek a továbbtanulással vagy a foglalkozásválasztással kapcsolatos olyan pályaorientációs lehetőségek, világos, könnyen hozzáférhető tájékoztatók, amelyek alapján felelős döntést hozhatnának.
Szabó Máté szerint ennek hátterében az illetékes szervek mulasztása áll, a bizonytalan helyzet pedig a jogbiztonság sérelmének állandó és közvetlen veszélyét idézte elő, és sérülhet a pályakezdő fiatalok joga a munka és a foglalkozás szabad megválasztásához is - írta az Alapvető Jogok Biztosának Hivatala az MTI-hez vasárnap eljuttatott közleményében.
MTI 2012. szeptember 2., vasárnap 13:03
Budapest, 2012. augusztus 31., péntek (MTI) - A Gazdasági Versenyhivatal (GVH) által az utóbbi tíz évben elmarasztalt cégek közül a listavezetőt huszonötször büntette a hatóság, a legtöbbre bírságoltnak pedig több mint 5 milliárd forintot kellett fizetnie - közölte összeállításában a feketelista.hu céginformációs portál.
Az utóbbi 10 év adatsorában magasan vezet a Magyar Telekom Nyrt., a céget 25 alkalommal bírságolta a GVH. Az OTP Bank Nyrt. és a Tesco-Global Áruházak Zrt. egyaránt tizenegyszer szerepel az összesítésben. A Vodafone Magyarország Zrt. neve tízszer, a Telenor Magyarország Zrt.-é kilencszer olvasható. A további "helyezettek": Kereskedelmi és Hitelbank Zrt., Rossmann Magyarország Kft., Strabag Építő Zrt., Auchan Magyarország Kft., Budapest Hitel és Fejlesztési Bank Nyrt.
A versenyhivatal által kiszabott bírság 10 cégnél haladja meg az 1 milliárd forintot. Az első tíz közül nyolc építőipari, kettő pedig a biztosítási ágazathoz tartozik.
MTI 2012. augusztus 31., péntek 4:00
Budapest, 2012. augusztus 31., péntek (MTI) - A vádirat ismertetésével elkezdődött a pilisi kettős rablógyilkosság vádlottjainak pere pénteken a Budapest Környéki Törvényszéken. Az áldozatok és a vádlottak hozzátartozói heves szóváltásba keveredtek a bíróságon.
MTI 2012. augusztus 31., péntek 13:07
Budapest, 2012. augusztus 30., csütörtök (MTI) - Szeptembertől a végrehajtók adatot szolgáltatnak a kamarájuknak, amely közhiteles nyilvántartást vezet a végrehajtási ügyekről - a végrehajtási törvény tavaly decemberi módosításának ez a része szeptember elsején lép hatályba.
A kamara írásbeli kérelemre tanúsítványt állít ki...
MTI 2012. augusztus 30., csütörtök 4:00
Budapest, 2012. augusztus 30., csütörtök (MTI) - Szembesíthetik a "fekete sereg" volt vezérét a korrupciós botrányba keveredett főrendőrökkel - tudta meg a Blikk.
MTI 2012. augusztus 30., csütörtök 6:43
Budapest, 2012. augusztus 28., kedd (MTI) - Mindennapos testnevelés az első, ötödik és kilencedik évfolyamon felmenő rendszerben, tankötelezettség 16 éves korig - ezek a fokozatosan életbe lépő új köznevelési törvény szeptembertől hatályos legfontosabb pontjai.
MTI 2012. augusztus 28., kedd 5:21
Budapest, 2012. augusztus 26., vasárnap (MTI) - A hazai cégek 20 százaléka tervezi, 18 százaléka pedig valószínűsíti, hogy még az idén megváltozott munkaképességű alkalmazottat vesz fel - derül ki egy most lezárult kutatásból, amely a megváltozott munkaképességűek nyílt munkaerőpiaci reintegrációjával foglalkozó Rehabjob megbízásából készült.
MTI 2012. augusztus 26., vasárnap 4:00
Budapest, 2012. augusztus 26., vasárnap (MTI) - Módosul a közösségi közlekedésben alkalmazott díjrendszer szeptember 1-jével, az emelt szintű szolgáltatások pótjegyárai az utazási távolsággal arányosan alakulnak, az autóbuszos felár bevezetése versenyképesebbé teszi a vasúti InterCity (IC), EuroCity (EC) járatokat, a jegyek esetében megszűnik, a bérleteknél azonban megmarad az 5 kilométeres övezetű helyközi tarifa.
A cikk tovább olvasható www.mti.hu weblapon.
Saját nagyanyját rabolta ki egy fiatal nő és barátja a VIII. kerületben
Budapest, 2012. augusztus 26., vasárnap (MTI) - Saját nagyanyját rabolta ki egy 25 éves nő és annak barátja a főváros VIII. kerületében, az elkövetőket a rendőrség elfogta, a bíróság pedig elrendelte előzetes letartóztatásukat - közölte a Budapesti Rendőr-főkapitányság (BRFK) kommunikációs osztálya vasárnap.
Ezután a férfi berúgta a nagymama lakásának ajtaját, majd odabent többször megütötte, fenyegette őt, pénzt követelt tőle. A bántalmazás és a fenyegetés hatására az idős nő megmondta, hol van a pénztárcája, és bankkártyája PIN-kódját is elárulta.
Az unoka és barátja két bankautomatából több százezer forintot vett fel - közölte a rendőrség.
MTI 2012. augusztus 26., vasárnap 12:49
Öt napra csökkentették az elkövető elővezetésének elrendelését szabálysértési ügyekben
Budapest, 2012. augusztus 23., csütörtök (MTI) - Egy módosított belügyminisztériumi rendelet értelmében csütörtöktől a korábbi nyolc napról öt napra csökkentették az elkövető elővezetésének elrendelését szabálysértési ügyekben - tájékoztatta a Belügyminisztérium (BM) az MTI-t.
"Mától szigorúbb szabályok vonatkoznak a szabálysértési eljárás során az elzárás büntetésnek, valamint pénzbírság, helyszíni bírság, illetve közérdekű munka helyébe lépő elzárásnak a végrehajtására" - áll az MTI-hez csütörtök eljuttatott közleményben.
Mint írták, Pintér Sándor belügyminiszter a Navracsics Tibor miniszterelnök-helyettessel folytatott konzultáció után és Polt Péter legfőbb ügyész véleményét kikérve, a 41/2012 (VIII. 22.) BM rendeletében "az elkövető elővezetését - amennyiben az elkövető az elzárás végrehajtásának megkezdésére a megjelölt napon, a felhívásban meghatározott büntetés-végrehajtási intézetben nem jelent meg - a büntetés megkezdésére kijelölt naptól számított ötödik napon rendeli el".
MTI 2012. augusztus 23., csütörtök 18:52
Budapest, 2012. augusztus 22., szerda (MTI) - Tényfeltáró vizsgálatot rendelt a Cegléden történt rendőri intézkedéssel kapcsolatban Hatala József országos rendőrfőkapitány - tájékoztatta az Országos Rendőr-főkapitányság (ORFK) kommunikációs igazgatója szerdán az MTI-t.
Garamvölgyi László elmondta: a vizsgálat célja annak megállapítása, hogy az intézkedés során történt-e szakmai mulasztás.
A dandártábornok hangsúlyozta: a vizsgálat, amelyet 10 nap alatt kell lefolytatni, nem konkrét személy ellen irányul, hanem az ORFK szakemberei áttekintik az intézkedéssel kapcsolatban készült rendőri jelentéseket, dokumentumokat, majd ezek elemzése után jelentést készítenek a főkapitánynak a megállapításokról.
Garamvölgyi László megjegyezte, legutóbb az ozorai fesztiválként ismert rendezvényre vonatkozóan készült országos rendőr-főkapitányi vizsgálat, amely az esemény biztosításának előkészítésében, tervezésében és a biztosítás végrehajtásában több szakmai hiányosságot is megállapított.
Cegléden vasárnap este mintegy 400-an gyűltek össze a Pest megyei város külterületének néhány utcájában, a többi között a Szebb Jövőért Polgárőr Egyesület tagjai, illetve szimpatizánsai. Miután feszülté vált a helyzet helyi romák és nem romák között, a környék romák lakta házait mintegy 70-80 rendőr zárta el az összegyűltektől.
A Pest Megyei Rendőr-főkapitányság korábbi közlése szerint szombat este érkezett bejelentés, hogy egy 20-30 fős csoport Cegléd belterületén hangoskodással, félelemkeltő módon zavarja a helyiek nyugalmát. A rendőrök nem találták a helyszínen a bejelentésekben szereplő csoport tagjait. Az eset kapcsán csoportos garázdaság miatt indított eljárást ismeretlen tettesek ellen.
Hétfő hajnalban tíz roma szervezet közös állásfoglalásban ítélte el a Cegléden kialakult helyzetet. Az MSZP, az LMP és a Demokratikus Koalíció közleményükben elfogadhatatlannak nevezték a történteket, míg a Jobbik köszönetét fejezte ki - ahogy fogalmaztak - a ceglédi összefogásért és közölte, ha a rendőrség nem képes eleget tenni a feladatának, akkor a magyarság önvédelmi szerveződései a társadalom természetes immunreakciójaként hathatós választ fognak adni a bűnözés kihívásaira.
MTI 2012. augusztus 22., szerda 12:27
Budapest, 2012. augusztus 22., szerda (MTI) - Többen összeverekedtek a fővárosi józsefvárosi piacon szerda délelőtt, a helyszínről négy sérültet kórházba szállítottak a mentők.
Mucsi Nóra, a Budapesti Rendőr-főkapitányság (BRFK) sajtóügyeletese az MTI-vel azt közölte: több mint fél tucat külföldi verekedett össze a piac területén, ahol jelenleg is tart a rendőrségi vizsgálat.
Németh Cecília, az Országos Mentőszolgálat sajtóügyeletese elmondta, hogy a helyszínről két súlyos és két könnyű sérültet szállítottak a Péterfy Sándor Utcai Kórházba.
MTI 2012. augusztus 22., szerda 12:56
Budapest, 2012. augusztus 21., kedd (MTI) - Szabó Máté ombudsman szerint a törvénymódosítás iránya kedvező volt, de további finomításokra szorul a külföldi rendszámú autók magyarországi közlekedéséről szóló szabály.
Az alapvető jogok biztosa keddi, az MTI-hez eljuttatott közleményében emlékeztetett arra, hogy ebben az évben már két jelentésében is kifogásolta a külföldi rendszámú autók belföldi üzemeltetésére vonatkozó szabályozást, és annak módosítását javasolta. Korábban azt állapította meg, hogy a jogszabályi rendelkezések önmagukban alkalmasak a tulajdonhoz, a szabad mozgáshoz és a tartózkodási hely szabad megválasztásához való jog csorbítására, és közvetlenül veszélyeztethetik a tisztességes eljáráshoz fűződő jogot.
Szabó Máté hozzátette, a jogszabály kihirdetésével azt akarta a törvényhozó megakadályozni, hogy a regisztrációs adó befizetésének elkerülése érdekében vegyenek külföldi rendszámú autót. Ezért előírták, hogy belföldi üzembentartó, tulajdonos, illetve magyarországi lakóhellyel rendelkező járművezető Magyarország területén csak bizonyos mentességek megléte esetén jogosult külföldi rendszámú gépjárművet vezetni. A mentességeket bizonyító erejű magánokirattal vagy közokirattal kell igazolni.
Probléma azonban - tette hozzá az ombudsman -, hogy az okiratokat utólag nem lehet bemutatni, az intézkedő rendőr viszont ezek hiányában a helyszínen elveszi a külföldi rendszámot és a forgalmi engedélyt. Azt a jogszabály már nem határozza meg, hogyan hagyhatja el az ország területét az a jármű, amelynek külföldi rendszámát a hatóság elvette.
A közlemény szerint az ombudsman ajánlásainak megfelelően az ősszel kétszer is változik majd a jogszabály. Szeptember 21-től a korábbi 1 nap helyett - hat hónapon belül - összesen legfeljebb 30 napon át használhatják Magyarország területén az autót, ha ahhoz az üzembentartó írásban hozzájárult.
MTI 2012. augusztus 21., kedd 15:14
Nagykanizsa, 2012. augusztus 21., kedd (MTI) - Magyarországi fesztiválokról a horvát tengerpartra igyekvő fiatalok újabb csoportjánál találtak kábítószereket a hétvégén a pénzügyőrök a letenyei határátkelőn - tájékoztatta a Nemzeti Adó- és Vámhivatal (NAV) Nyugat-dunántúli Regionális Vám- és Pénzügyőri Főigazgatósága kedden az MTI-t.
A sajtóreferens hozzátette, hogy az utóbbi tíz napban autóstoposként vagy járművekkel utazó - köztük egy teljes busznyi utasnál -, többségében holland, svájci, francia és magyar fiataloknál nyolc esetben találtak a pénzügyőrök kábítószereket Letenyén.
MTI 2012. augusztus 21., kedd 10:02
Elszállították az Esztergomban talált bombát
Budapest, 2012. augusztus 17., péntek (MTI) - Az Esztergomban talált bombát gyújtószerkezet nélkül találták, így azt rövid idő múltán elszállították, s feloldották az útzárat - közölte a Magyar Honvédség 1. Honvéd Tűzszerész és Hadihajós Ezred kommunikációs tisztje pénteken az MTI-vel.
MTI 2012. augusztus 17., péntek 14:48
Budapest, 2012. augusztus 17., péntek (MTI) - A hatósági ellenőrzések előtt még mindig van idő a parlagfű elleni védekezésre, az érintett ingatlantulajdonosok most még elvégezhetik területeiken a mentesítést annak érdekében, hogy elkerüljék a bírságolást - közölte a Vidékfejlesztési Minisztérium (VM) pénteken az MTI-vel.
MTI 2012. augusztus 17., péntek 15:29
Az ombudsman szerint jogellenes lehet a BKK tervezett jegyellenőrzési módszere
Budapest, 2012. augusztus 16., csütörtök (MTI) - Szabó Máté ombudsman szerint nem felelne meg az Alkotmánybíróság által is kimondott szükségesség-arányosság követelményének és sértheti a személyi szabadsághoz fűződő jogot a Budapesti Közlekedési Központ (BKK) új jegyellenőrzési módszere, amely szerint a leszállás után is ellenőriznének, és visszatarthatnák a bliccelő utast.
Az alapvető jogok biztosa csütörtöki, MTI-hez eljuttatott közlése szerint a BKK tesztelt egy új jegyellenőrzési módot, amely során a közlekedési eszközökről a végállomáson leszálló utasoktól kérték az érvényes bérletet vagy menetjegyet. Egy panaszos ezt a módszert kifogásolta, mert szerinte a jegyellenőrök és az őket segítő közterület-felügyelők nem tudták egyértelműen megállapítani, ki volt az utas és ki a járókelő.
Az alapjogi biztos felkérte a BKK vezérigazgatóját az üzletszabályzatok egységesítésére...
MTI 2012. augusztus 16., csütörtök 11:22
Budapest, 2012. augusztus 15., szerda (MTI) - Székesfehérváron találta meg a rendőrség szerda délután azt a férfit, aki kedd reggel Monoron késsel súlyosan megsebesítette volt barátnőjét, majd elmenekült; gyilkossági kísérlet miatt indult eljárás ellene - közölte a Pest Megyei Rendőr-főkapitányság szóvivője az MTI-vel.
Kovács Viktória elmondta, hogy a Pest megyei nyomozók jelzése alapján a székesfehérvári rendőrök ellenőrizték a gyanúsított egyik lehetséges tartózkodási helyét, s ott meg is találták a 31 éves férfit.
Amikor észrevette, hogy rajtaütöttek, menekülni próbált, és kiugrott a harmadik emeletről, lábtöréssel szállították kórházba.
htm bpg blz
MTI 2012. augusztus 15., szerda 18:23
Budapest, 2012. augusztus 15., szerda (MTI) - Az iskolakezdés gyermekenként akár 50 ezer forintot is meghaladó terhét az idén is csökkenteni lehet a munkáltatótól kapott iskolakezdési támogatással. A kedvezményes adózású támogatás maximuma idén 27.900 forint - olvasható az RSM DTM adótanácsadó és pénzügyi szolgáltató blogján.
ebz gpp ksy
MTI 2012. augusztus 15., szerda 5:21
Csatáry-ügy - A Jobbik feljelentette Efraim Zuroffot hamis vád miatt
Budapest, 2012. augusztus 15., szerda (MTI) - Feljelentést tett a Jobbik Efraim Zuroff, a jeruzsálemi Simon Wiesenthal Központ igazgatója ellen hamis vád miatt - közölte a párt szerdán az MTI-vel.
bny brf bpt
MTI 2012. augusztus 15., szerda 7:31
A menyét, aki az alvilágban nőtt fel
A kilencvenes években kíméletlen figurának ismerték, aki hamar kivívta magának az elismerést. A kétezres években már filmforgatáshoz adta kölcsön a terepjáróját. Az olajügyek legnagyobb perében tűnt fel a neve, mégis sikerült megúsznia. Portik Tamást a leszámolások időszakának hírhedt merényleteivel gyanúsítja a rendőrség, miközben már titkosszolgálati szálak is felmerültek.
“Nem véletlenül hívták a legközvetlenebb emberei is menyétnek. A menyét arról híres, hogy nagyon ravasz és nem bízik semmiben.”
Labanc Ferenc volt operatív főnyomozó meséli ezt a három hete letartóztatott Portik Tamásról, akit
az Aranykéz utcai robbantással és Prisztás József meggyilkolásával kapcsolatban gyanúsít a rendőrség felbujtóként. Portikról legendák sora kering, miközben sokan vannak azok is, akik jobbnak látják semmit sem mondani róla. Ebben hasonlít a szintén a közelmúltban őrizetbe vett V. Lászlóra – róla is annyit tudtak a legtöbben, akik hajlandóak voltak beszélni, hogy mindenki félt tőle. További hasonlóság, hogy mindkettőjüket érinthetetlen alvilági figurának gondolják sokan, legalábbis sokáig annak hitték, egészen a legújabb fejleményekig.
Portik Tamás ügyvédjével a Pesti Központi Kerületi BíróságonFotó: Lakatos Péter
A hasonlóságok mellett azonban fontos különbségek is vannak közöttük. V. László pedig sietett is közleményt kiadni ügyvédjén keresztül, hogy semmi köze se Portik üzleti tevékenységéhez, se a bűncselekményekhez.
A túl nagyra nőtt birodalom zuhanhatott rá
Az őt ismerő források szinte egybehangzóan állítják, hogy a kilencvenes években V. egyik pillanatról a másikra lett diszkók tulajdonosa és olyan ember, aki jelentős pénzeket kezel. Az alvilágban – különösen kezdetben – őt sem tekintették igazán fajsúlyos szereplőnek, sokkal inkább olyan valakinek, aki kezeli a rábízott pénzeket. Forrásaink szerint az is egyértelmű, hogy az olajügyekben felhalmozódott milliárdok az éjszakai életben hasznosultak tovább.
V. tehát nem volt olyan szerves szereplője az alvilágnak, mint az abban felnőtt Portik. A szereplőket ismerő forrásaink szerint Portik sosem lett volna olyan óvatlan, mint V., akinek birodalma egyszerűen túl nagyra nőtt és azt hihette, a rendőri védelem örökre szól.
Arról, hogy pontosan mi lehet a kapcsolat a két letartóztatás között, különféle elméletek szólnak. Azt, hogy közvetlenül V. vallott volna, senki sem tartja valószínűnek. Az egyik forgatókönyv, hogy V. elfogása után a nyomozás olyan rendőrségi szereplőkhöz jutott el, akik információkat adtak ki Portikról saját mentességükért cserébe.
A célszemély segít
Kedden jelent meg egy cikk a Pesti Srácok blogon, mely a kecskeméti maffiaperben elítélt Radnai László, Portik egykori társának állítólagos vallomásán alapul - ez alapján Radnai tett terhelő vallomást Portikra még tavaly ősszel. Arra, hogy ez a vallomás tényleg megtörtént, utalhat az, hogy a Népszabadság szerint a cikk megjelenése után belső nyomozás indult az Nemzeti Nyomozó Irodánál (NNI) annak kiderítésére, hogyan szivároghatott ki az anyag. A lap szerint tavaly, amikor Radnai vallomást tett a rendőrségen, kikötötte, hogy az NNI-vel nem áll szóba, mert úgy tudta, az iroda több vezető munkatársa közvetlen kapcsolatban áll V. Lászlóval, és rajta keresztül Portikkal is. Ami biztos: Radnait nem sokkal Portik letartóztatása után egészségügyi okokból átmenetileg kiengedték a börtönből. A Heti Válasz online ugyanakkor szerdán azt írta, a Nemzeti Nyomozó Iroda (NNI) két magas rangú volt rendőrtisztje hamis információkat gyártott, hogy növelje a fenyegetettség érzését V. László vállalkozóban, és így minél több pénzt csikarjon ki tőle. Így készítették a lap szerint a Radnai-féle jegyzőkönyvet is, ami ürügyül használtak havi ötmilliós, V. Lászlótól kapott fizetésük megemeltetésére.
Amíg Portik és V. jellegzetesen más karakterek, Portik és Radnai karrierje a kezdetektől fogva összekapcsolódott.
A cikk tovább olvasható a www.index.hu weboldalon.
Megkezdődött a bírósági eljárás James Holmes, a denveri támadó ellen, aki pénteken tizenkét embert megölt [1], ötvennyolcat megsebesített A sötét lovag – Felemelkedés éjféli premierjén Denver egyik elővárosában, Aurorában egy moziban. Az ötvennyolc sérült közül kilencen még mindig életveszélyben vannak, írja a BBC.
A hír tovább olvasható a www.index.hu honlapon, a következő linkre kattintva: http://index.hu/kulfold/2012/07/23/narancssarga_hajjal_jelent_meg_a_birosag_elott_a_denveri_tomeggyilkos/
Áru egységárának feltüntetése
Megjelenés dátuma: June 4, 2009
1997. évi CLV. törvény a fogyasztóvédelemről (kivonat)
1 4. § :
A fogyasztót – Az alább írt kivétellel - a külön jogszabályban meghatározottak szerint írásban tájékoztatni kell a fogyasztóknak megvételre kínált termék eladási áráról és egységáráról, illetve a szolgáltatás díjáról.
Az eladási árat, az egységárat , illetve a szolgáltatás díját egyértelműen, könnyen azonosíthatóan és tisztán olvashatóan kell feltüntetni.
Az eladási árat és az egységárat , illetve - határon átnyúló szolgáltatásnyújtás kivételével - a szolgáltatás díját a Magyar Köztársaság törvényes fizetőeszközében kifejezve fel kell tüntetni.
Ha a termékre vonatkozó kereskedelmi kommunikáció megjelöli a termék eladási árát, az egységárat is meg kell adni a külön jogszabályban foglaltak szerint.
ALKOHOL TARTALMÚ TERMÉKEK REKLÁMOZÁSÁNAK TILALMAI
Megjelenés dátuma: March 4, 2009
b) egészségügyi intézmény: az egészségügyről szóló 1997. évi CLIV. törvény 3. §-ának g) pontjában meghatározott intézmény, (az egészségügyről szóló 1997. évi CLIV. törvény 3.§ szerint:
ga) a rendelőintézeti járóbeteg- szakellátást vagy fekvőbeteg -szakellátást nyújtó szolgáltatók (a továbbiakban együtt: gyógyintézet), továbbá
gb) az állami mentőszolgálat,
gc) az állami vérellátó szolgálat, valamint
gd) az egészségügyi államigazgatási szerv intézetei, amennyiben egészségügyi szolgáltatást is nyújtanak; )
f) közzététel : a reklám megismerhetővé tétele, akár nagyobb nyilvánosság, akár egyedi címzett számára,
l) reklámozó: akinek érdekében a reklámot közzéteszik, illetve aki a reklámot megrendeli ,
n) sajtótermék: az időszaki lap egyes lapszámai, a rádió- és televízió- műsor, a könyv, a röplap és az egyéb szöveges kiadvány - ide nem értve a bankjegyet és az értékpapírt -, a zeneművet, grafikát, rajzot vagy fotót tartalmazó kiadvány, a térkép, a nyilvános közlésre szánt műsoros filmszalag , videokazetta, videolemez , hangszalag és hanglemez, továbbá bármely más tájékoztatást vagy műsort tartalmazó , nyilvános közlésre szánt technikai eszköz,
o) szabadtéri reklámhordozó: reklám közzététel e céljából építményen kívül elhelyezett eszköz,
18. § (1) Tilos alkoholtar talmú ital olyan reklámja, amely
c) alkoholtar talmú ital mértéktelen fogyasztására ösztönöz, vagy negatívan tünteti fel az önmérsékletet, illetve az alkoholfogyasztástól való tartózkodást,
e) olyan benyomást kelt, hogy az alkohol fogyasztás a hozzájárul a társadalmi vagy szexuális sikerhez,
h) a magas alkoholtar talmat az italok pozitív minőségi jellemzőjeként hangsúlyozza.
(2) Tilos közzétenni alkoholtar talmú ital reklámját
b) színházban vagy moziban 20 óra előtt, illetve gyermek-, illetve fiatalkorúak számára készült műsorszámot közvetlenül megelőzően , annak teljes időtartama alatt és közvetlenül azt követően,
Etter ügyvédi iroda @ 2012 - Minden jog fentartva!
Főoldal | Szakterület | Önéletrajz | Munkatársak | Linkajánló | Aktualitások | Kapcsolat | Impresszum
A weboldalt készítette és karbantartja Lénárt Attila.
Technikai problémával kapcsolatban kérem őt keressék.

References: Kúria 
 Kúria 
 bíróság 
 bíróság 
 Kúria 
 bíróság 
 Bíróság 
 Bíróság 
 bíróság 
 Kúria 
 bíróság 
 Bíróság 
 bíróság